Uredba Komisije (ES) št. 876/2003

z dne 21. maja 2003

o opredelitvi posebnih ukrepov na podlagi Uredbe Sveta (ES) št. 2347/2002 glede ulova in iztovarjanja globokomorskih vrst v okviru sezonskega ribolova, ki ga izvaja Danska v Skagerraku in Severnem morju

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2347/2002 z dne 16. decembra 2002 o uvedbi posebnih pogojev dostopa in s tem povezanih določb za ribolov globokomorskih staležev [1] in zlasti člena 3(3) Uredbe,

ob upoštevanju naslednjega:

(1) Uredba (ES) št. 2347/2002 prepoveduje zadržanje na krovu, pretovarjanje ali iztovarjanje katere koli skupne količine globokomorskih vrst, ki presega 100 kilogramov za vsako ribolovno potovanje, razen če ima zadevno plovilo dovoljenje za globokomorski ribolov.

(2) Vendar pa Uredba (ES) št. 2347/2002 predvideva, da lahko Komisija na zahtevo države članice določi posebne ukrepe, da bi se upošteval sezonski ali priobalni ribolov.

(3) Danska je zaprosila za določitev posebnih ukrepov, s katerimi bi se upoštevala sezonska narava ribolova globokomorskih vrst v Skagerraku in v norveških vodah razdelka ICES IVa.

(4) Danska je za zadevni ribolov predložila podrobne podatke o ulovu, ki jasno kažejo na potrebo po sprejetju takšnih ukrepov, da bi se izognili zavržkom, saj se v nekaterih mesecih v letu pri ribolovu na ciljne vrste, kot je na primer sivi jezik, kot neizogiben prilov redno ulovi do 300 kilogramov nekaterih globokomorskih vrst.

(5) Zato je primerno, da se danskim plovilom brez dovoljenja za globokomorski ribolov dovoli, da zadržijo na krovu, pretovarjajo ali iztovarjajo določene količine globokomorskih vrst, da bi se zmanjšale količine zavržkov in odpadkov, ki so posledica zadevnega ribolova.

(6) Ukrepi, predvideni s to uredbo, so v skladu z mnenjem Upravljalnega odbora za ribištvo in ribogojstvo –

SPREJELA NASLEDNJO UREDBO:

Člen 1

Področje uporabe

Ta uredba se uporablja za ribiška plovila, registrirana v Skupnosti, ki plujejo pod zastavo Danske in ki opravljajo naslednje aktivnosti:

(a) ribolov v norveških vodah razdelka ICES IVa med 1. majem in 31. oktobrom ter takojšen povratek v pristanišče med 1. majem in 10. novembrom po končanem ribolovu v norveških vodah razdelka ICES IVa, ki se je izvajal med 1. majem in 31. oktobrom;

(b) ribolov v Skagerraku med 1. aprilom in 31. majem ter takojšen povratek v pristanišče med 1. aprilom in 5. junijem po končanem ribolovu v Skagerraku, ki se je izvajal med 1. aprilom in 31. majem.

Člen 2

Posebni ukrepi

Z odstopanjem od člena 3(1) Uredbe (ES) št. 2347/2002:

1. plovilom, ki opravljajo aktivnost, opredeljeno v členu 1(a), in ki nimajo dovoljenja za globokomorski ribolov, se dovoli, da zadržijo na krovu, pretovarjajo ali iztovarjajo:

(a) vse količine modrega lenga (Molva dypterigia), ki znašajo manj kot 300 kilogramov;

(b) vse skupne količine drugih globokomorskih vrst razen modrega lenga (Molva dypterigia), ki znašajo manj kot 100 kilogramov;

2. plovilom, ki opravljajo aktivnost, opredeljeno v členu 1(b), in ki nimajo dovoljenja za globokomorski ribolov, se dovoli, da zadržijo na krovu, pretovarjajo ali iztovarjajo:

(a) vse količine okroglonosega repaka (Coryphaenoides rupestris), ki znašajo manj kot 300 kilogramov;

(b) vse skupne količine drugih globokomorskih vrst razen okroglonosega repaka (Coryphaenoides rupestris), ki znašajo manj kot 100 kilogramov;

3. plovilom, ki opravljajo aktivnosti, opredeljeni v členu 1(a) in členu 1(b), in ki nimajo dovoljenja za globokomorski ribolov, se dovoli, da zadržijo na krovu, pretovarjajo ali iztovarjajo:

(a) vse količine okroglonosega repaka (Coryphaenoides rupestris), ki znašajo manj kot 300 kilogramov;

(b) vse količine modrega lenga (Molva dypterigia), ki znašajo manj kot 300 kilogramov;

(c) vse skupne količine drugih globokomorskih vrst razen okroglonosega repaka (Coryphaenoides rupestris) in modrega lenga (Molva dypterigia), ki znašajo manj kot 100 kilogramov.

Člen 3

Ta uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 21. maja 2003

Za Komisijo

Franz Fischler

Član Komisije

[1] UL L 351, 28.12.2002, str. 6.

--------------------------------------------------